alexandrainst/scandi-wiki huggingface dataset:
Harald Sohlberg

Harald Oskar Sohlberg (29. november 1869 i Kristiania, død 19. juni 1935) var en norsk, nyromantisk billedkunstner. Han arbeidet med oljemaleri, akvarell, tegning, litografi og radering.

Produksjon 
Sohlberg har en stor produksjon å vise til (ofte er det forskjellige versjoner av det samme motivet), og han regnes blant våre mest kjente malere. Maleriene finnes i privat eie og i gallerier rundt i hele verden. Ved 150-årsdagen for hans fødsel utga Posten Norge i 2019 to frimerker med hans selvportrett og med gatemotiv fra Røros.

Vinternatt i Rondane 
Harald Sohlbergs mest kjente bilde er Vinternatt i Rondane. Det lagde han i flere utgaver og både som oljemaleri og fargelitografi. Den første utgaven av Vinternatt i Rondane ble til i 1901. Hovedutgaven, det vil si det store oljemaleriet i Nasjonalgalleriet, ble imidlertid ikke ferdig før vinteren 1913–1914, etter at det var påbegynt i 1911. Siden arbeidet han videre med motivet som fargelitografi, og også en maleriutgave i de siste leveårene. Til sammen finnes det, i tillegg til alle litografiene, 20 utgaver av bildet, de fleste i vannfarger eller i blandet teknikk på papir.

Referanser

Eksterne lenker 
 
 http://www.nittedalsporten.no/index.php/harald-sohlberg-1869-1935
 verk av Harald Sohlberg hos fotoarkiv ovaering.no

Norske malere
Personer fra Oslo
Personer begravet på Vår Frelsers gravlund
Xenofanes

Xenofanes (fra byen Kolofon) (født ca. 570 f.Kr, død ca. 485 f.Kr) var en gresk filosof. Ifølge Aristoteles var han den første som lærte at alt utgjør en stor enhet. Han grunnla den eleatiske skolen i filosofi.

Etter legenden skal Xenofanes ha hatt Parmenides som sin lærer, men som med så mye annet rundt hans liv er også dette langt fra sikkert. I de kun 38 fragmentene vi har av Xenofanes' verker, opptrer han med flere forskjellige meninger som krysser hverandre. Det er mulig han ikke søkte en enhet i sin egen filosofi, men opptrådte mer som den som spør enn den som svarer. En av de få tingene som går igjen er at han er kritisk til den antropomorfistiske polyteismen som Homer og Hesiod stod for.

Førsokratiske filosofer
Personer fra Izmir
Dødsfall i 475 f.Kr.
Chris Penn

Christopher Shannon Penn (født 10. oktober 1965, død 24. januar 2006) var en amerikansk filmskuespiller. Han var bror til skuespiller Sean Penn og musiker Michael Penn, og sønn av regissør Leo Penn.

Penn døde av en hjertelidelse.

Filmografi (utvalg) 
 A Dutchman and a Dresser Full of Geese (2007)
 After the Sunset (2004)
 Starsky & Hutch (2004)
 Shelter Island (2003)
 Stealing Harvard (2002)
 Rush Hour (1998)
 Mulholland Falls (1996)
 Short Cuts (1993)
 True Romance (1993)
 De hensynsløse (Reservoir Dogs) (1992)
 Best of the Best (1989)
 På kloss hold (1986)
 Pale Rider (1985)
 Footloose (1984)
 Rumble Fish (1983)
 Charlie and the Talking Buzzard (1979)

Referanser

Eksterne lenker 
 

Skuespillere fra USA
Personer fra Los Angeles
Klas Pontus Arnoldson

Klas Pontus Arnoldson (født 27. oktober 1844 i Göteborg, død 20. februar 1916 i Stockholm) var en svensk forlegger, riksdagspolitiker og fredsaktivist.

Han mottok Nobels fredspris i 1908 for sin innsats som grunnlegger av og første leder i Svenska freds- och skiljedomsföreningen, angivelig verdens første fredsorganisasjon. Arnoldson var også talsmann for Norges rett til selvstendighet, og fredsprisen kan av den grunn oppfattes som en takkehilsen fra Norge.

Klaus Pontus Arnoldson er avbildet på to norske frimerker sammen med dansken Fredrik Bajer. Frimerkene kom ut i 1968:
 NK 615, 65 øre rødlig brun, opplag: 
 NK 616, 90 øre blå, opplag:

Referanser

Litteratur 
 Unitarismens apostel Stockholm, 1882 norsk overs. ved Johannes Lavik En apostel Bergen, 1890
 Är världsfred möjlig? Stockholm, 1890 norsk overs. ved Johan Sørensen og forord ved Bjørnstjerne Bjørnson: Lov - ikke krig mellem folkene Fagerstrand pr. Høvik, 1890
 Fred med Norge, unionen må bära eller brista Stockholm, 1895
 Världsfreden Stockholm, 1900

Eksterne lenker 

Svenske riksdagsmedlemmer
Svenske nobelprisvinnere
Nobelprisvinnere (fred)
Personer fra Göteborg
Fødsler i 1844
Dødsfall i 1916
Fredrik Bajer

Fredrik Bajer (født 21. april 1837 i Næstved, død 22. januar 1922 i København) var en dansk forfatter, lærer og politiker som sammen med svenske Klas Pontus Arnoldson mottok Nobels fredspris i 1908.

Etter å ha deltatt i andre slesvigske krig i 1864 bosatte Bajer seg i København. Han livnærte seg som lærer, forfatter og oversetter. Han hadde flere interesser og blant de viktigste var kvinnesaken, utviklingen av det nordiske fellesskapet og det internasjonale fredsarbeidet. I 1871 var han sammen med ektefellen Mathilde Bajer medstifter av Dansk Kvindesamfund og i 1886 av Kvindelig Fremskridtsforening. Bajer var pasifist og stifter av Dansk Fredsforening og Det internasjonale fredsbyrå i Bern i Sveits.

Bajer var valgt til Folketinget fra Venstre i perioden 1872–1895.

Norske frimerker 
Fredrik Bajer er avbildet på to norske frimerker sammen med Arnoldson. Frimerkene kom ut i 1968:
 NK 615, 65 øre rødlig brun, opplag: 4 731 000 
 NK 616, 90 øre blå, opplag: 2 456 000

Referanser 

Danske sakprosaforfattere
Nobelprisvinnere (fred)
Danske nobelprisvinnere
Folketingsmedlemmer
Venstre-politikere (Danmark)
Personer fra Næstved
Teolog

En teolog er normalt betegnelsen på en som har tatt  teologisk eksamen av høyere grad (Cand.theol.), tidligere embetseksamen. En som utøver teologi vil man også kunne høre at kalles en teolog, selv om man ikke har den formelle utdannelsen. 

De fleste teologer i Norge er også presteviet. I tillegg til teologisk eksamen, må man ha en praktisk teologisk utdannelse. Tidligere var denne lagt til slutten av studiet, etter at embetseksamen var avlagt, mens den nå er integrert i hele studieløpet. Selv om man er presteviet, betyr ikke det uten videre at man arbeider som prest. Det finnes en rekke norske presteviede teologer som arbeider i andre yrker, de fleste dog med et innhold der en teologisk utdannelse er relevant, slik som i undervisning og i kristne organisasjoner eller kirkelig administrative funksjoner.

I norsk sammenheng er en teolog nesten alltid ensbetydende med en som har studert kristen teologi. Siden teolog er avledet av teologi, læren om gud, kan betegnelsen også brukes i forbindelse med andre religioner, men da helst slike som opererer med et gudsbegrep, typisk som «islamsk teolog» og «jødisk teolog» om lærde innenfor disse monoteistiske religionene.

Teologi
Akademiske grader
Vanvikan

Vanvikan er en bygd og et tettsted i Indre Fosen kommune i Trøndelag. Tettstedet Vanvikan ligger ved Trondheimsfjorden, sørøst på Fosen og har  innbyggere per 1. januar . Hurtigbåtforbindelsen mellom Vanvikan og Pirterminalen i Trondheim tar ca. 20 minutter.

Bygda har vokst seg sterk som ei industribygd med flere små og store bedrifter, med de fleste lokalisert i næringshagen LIV. Sentrum domineres av en del butikker og en restaurant, en skole med 150 elever og et samfunnshus med teater/kinosal. Like ovenfor sentrum står også Stranda kirke som ble bygd på slutten av 1800-tallet.

I august 2012 sto også Vanvikan flerbrukshall ferdig, like i nærheten av skolen.

Navnet Vanvikan kommer av norrønt Vagnvíkar, første ledd er et utolket elvenavn Vang. I kongesagaen Ågrip, som er skrevet i Trøndelag på 1200-tallet, er stedet omtalt som «Vagnvíkastrǫnd».

Kjente personer fra Vanvikan 

Bjørn Lyng (1925-2006), forretningsmann, industrigründer og oppfinner
Børge Rømma (1981-), musiker, vokalist

Referanser

Eksterne lenker 
 
 LIV

Leksviks geografi
Tidligere fergesteder i Trøndelag
Tettsteder i Trøndelag
Bosetninger i Indre Fosen
Artikler i sjøfart-prosjektet
Giuseppe Rossi

Giuseppe Rossi (født 1. februar 1987) er en italiensk-amerikansk fotballspiller som spiller for .

Rossi var 17 år gammel da han 6. juli 2004 ankom Manchester United fra Parmas ungdomsavdeling, men han hadde allerede spilt på Italias U19-landslag. Angrepsspilleren debuterte som innbytter 10. november 2004 mot .

Målfarlig 
I nye, uvante omgivelser markerte han seg snart som en målscorer av rang, både på junior- og etter hvert på reservelagsnivå. Han fikk forsøke seg på Uniteds ligacuplag, før han i oktober 2005 feiret sin Premier League-debut med scoring mot  ni minutter etter at han kom innpå for Ruud van Nistelrooy.

Et halvt år senere, 7. mai 2006, stormet for øvrig den samme van Nistelrooy ut av garderoben og forlot Old Trafford i sinne. Han hadde fått beskjed om at han var blitt vraket til fordel for nettopp Giuseppe Rossi til kampen mot . Det ble i praksis nederlenderens definitive endelikt i United. For Rossi derimot, ble det ligadebut fra start.

Like foran ligastarten 2006/07 ble Giuseppe Rossi utlånt til  for fire og en halv måned. Håpet var at han der ville få spille kamper og utvikle seg til beste for ham selv og United. Desto større var skuffelsen da han returnerte til Old Trafford ved årsskiftet med bare 5+8 kamper i beltet.

Mulighetene for førstelagsspill på Old Trafford virket dårlige, og italieneren ble derfor lånt ut til gamleklubben Parma, som slet i Serie A. Debuten kom mot  21. januar 2007, hvor han satte inn vinnermålet og ble utnevnt til banens beste spiller i 1–0-seieren. Parma var involvert i nedrykksstriden i Serie A, men avsluttet godt og berget seg. Giuseppe returnerte så til Manchester United, men han ble solgt til spanske  den 31. juli 2007.

Karriere som spiller (alle turneringer) 
Per 26. oktober 2011

Referanser

Eksterne lenker 
 
 
  Spillerstatistikk fra La Gazzetta dello Sport
  Giuseppe Rossis profil på manutd.com (engelsk)
 Giuseppe Rossis profil på united.no
 Jakten på talentene. Fotballitalia.com

Fotballspillere fra USA
Italienske fotballspillere
Fotballspillere under Sommer-OL 2008
Deltakere for Italia under Sommer-OL 2008
Spillere i FIFA Confederations Cup 2009
Personer fra USA av italiensk opphav
Fotballspillere for Manchester United FC
Fotballspillere for Newcastle United FC
Fotballspillere for Parma FC
Fotballspillere for Villarreal CF
Fotballspillere for ACF Fiorentina
Fotballspillere for Levante UD
Fotballspillere for Celta de Vigo
Fotballspillere for Genoa CFC
Fotballspillere for Real Salt Lake
Fotballspillere for SPAL 1907
Personer fra Teaneck
Havnås

Havnås (også kalt Hamnås) er et tettsted i Indre Østfold kommune i Viken. Det ligger 8,5 kilometer sørøst for Skjønhaug, det tidligere kommunesenteret i Trøgstad kommune. Tettstedet hadde  innbyggere per 1. januar .

Havnås Oppvekstsenter 
I 2005 ble Havnås barneskole, Havnås barnehage og SFO samlet i Havnås Oppvekstsenter. Våren 2009 hadde skolen 85 elever, 32 barn benyttet SFO-tilbud og 37 barn hadde plass i barnehagen. Totalt hadde Havnås Oppvekstsenter 24 ansatte i 20 årsverk. I 2011 hadde elevtallet sunket til ca. 65 elever.

Den eldste skolebygningen i Havnås ble bygget i 1863. Ca. 1900 ble denne erstattet av en ny skolebygning, som gjorde tjeneste fram til 1956 da dagens skole ble bygget. Denne er senere utbygd i 1967, 1980 og i 2005.

Næringsliv 
Største arbeidsplass i Havnås er Indre Østfold Fengsel avd. Trøgstad med ca. 40 ansatte. Fengselet ble etablert på begynnelsen av 1990-tallet, på området kalt Havnås leir som ble bygd av Arbeidstjenesten under den andre verdenskrig, for deretter å bli brukt som landssvikleir, fra 1949 som leir for sivile tjenestepliktige og mellom 1959 og 1991 som forlegning for Nikebataljonen. Øvrig næringsliv på tettstedet inkluderer Havnås Handel Traktor og maskinforretning, Minges Universal Service (bilverksted og tuning av dieselbiler), Gamleskolen (salg av håndarbeider og gaveartikler) og bønder som driver oppdrett av kylling og kalkun.

Frivillige organisasjoner 
Østre Trøgstad Jeger og Fiskeforening (fra 2010 Trøgstad Jeger og Fiskeforening) arrangerte bl.a. NM i tradisjonell meitefiske og NM i Jaktfelt 2009. Havnås Vel (ca. 70 medlemmer) bygde i 1990 utsiktstårnet på Oppskott, et populært utfluktsmål i området.

Kjente havnåsinger
Karl Sofus Engen, traktortrekker

Referanser

Eksterne lenker
 Havnås på nett

Bosetninger i Indre Østfold
Tettsteder i Viken
Kveøya

Kveøya (Kvæøya) er ei øy i Kvæfjord kommune i Troms. Øya ligger i Kvæfjorden, og deler denne i to sund: Bygdesundet på nordsida, og Øysundet på sørsida.

Kveøya strekker seg ca. 10 km fra Hundstadneset i sørøst til Øynes i nordvest, og har et areal på 7,20 km². Det høyeste punktet på øya er 267 moh. Øya hadde 126 innbyggere i 2011. Øya regnes som svært fruktbar, med store gårdsbruk, og er bebodd på sør- og vestsiden. Nordøstsiden av øya er bratt og der finnes det ikke bebyggelse eller fruktbar jord.

Etter at Kvæfjord kommune jobbet med bruforbindelse til Hinnøya, ga Troms fylkesråd i desember 2006 en bevilgning på 20 millioner kroner for bygging av Kveøybrua til Salskjærene. Byggingen startet høsten 2007, og broen åpnet den 25. september 2010. Dette erstattet fergeforbindelsen til Borkenes.

Referanser 

Øyer i Kvæfjord
Buzz!

Buzz! er en serie spørrespill lansert til Sonys PlayStation 2-konsoll. Spillet benytter seg av egne mentometerknapper som man får kjøpt med spillene. Det første spillet, Buzz! The Music Quiz ble veldig populært i Norge før jul 2005, og solgte over  utgaver innen våren 2006.

I Buzz! The Music Quiz var det Thomas Strzelecki som hadde den norske stemmen til programlederen «Buzz», mens det i de neste versjonene har Simen Sand rollen. I den engelske utgaven er det Jason Donovan som har stemmen til programlederen.

Buzz-spillene er også kompatible med Eyetoy-kameraet.

Spill

Buzz!-serien

Buzz! Junior-serien

Referanser

Eksterne lenker 
 

Kunnskapsspill
Videospillserier
PlayStation 2-spill
PlayStation 3-spill
Selskapsspill
Videospill utviklet i Storbritannia
Lonevåg

Lonevåg er et tettsted og administrasjonssenteret i Osterøy kommune i Hordaland, og et knutepunkt for næringslivet i kommunen. Tettstedet har  innbyggere per 1. januar . Lonevåg har fått navnet etter Lonelva som renner ut i sjøen i en smal våg. Dette er den opprinnelige «Lonevågen». Nedre del av Lonevassdraget er en flat elvedal.

Fra Osterfjorden går den smale Lonevågen. Vågen er ikke over 500 m brei og går 5 km innover fra Osterfjorden. Da den nye kommunesammenslåingen kom i 1964 ble det bestemt at Lonevåg skulle bli administrasjonssentrum i Osterøy kommune. Det ble da gjort vedtak om å bygge rådhus og ungdomsskole.

Referanser 

Bosetninger i Osterøy
Tettsteder i Vestland
Marihuanamarsjen

Marihuanamarsjen er en årlig politisk demonstrasjon for å oppheve totalforbudet av cannabisplanten. Marsjen avholdes første lørdag i mai. I 2010 ble det bestemt å flytte marsjen én uke (dvs. til 8. mai), de årene den kolliderer med 1. mai-feiringen.

Den norske grunnleggeren er Normal (Norsk organisasjon for reform av marihuanalovgivningen). Normal er ikke lenger arrangør i Oslo, og andre frivillige har i senere år arrangert marsjen i hovedstaden. Marsjen endte først opp i Slottsparken, men har siden endt opp på Kontraskjæret og i Kvadraturen. I 2000 angrep politiet demonstrantene og jaget dem, noe som skapte medieoppmerksomhet. Året etter forsøkte politiet å forby arrangementet. Siden den gang har politiet latt demonstrantene være i fred.

Demonstrasjonen arrangeres under det internasjonale konseptet «Global Marijuana March», som har eksistert siden 1999. I 2004 deltok 165 byer i 31 land. I Norge skjedde dette i Oslo, Bergen, Trondheim, Stavanger og Kristiansand. I 2005 ble også Tromsø med, og Normal arrangerer fortsatt marsjen der.

Referanser

Eksterne lenker 
 http://cannabis.shoutwiki.com/wiki/2015_Global_Marijuana_March_and_420_map

Cannabisaktivisme
Narkotikapolitikk
Normal Norge

For butikkjeden, se Normal (butikkjede)

Norsk organisasjon for reform av marihuanalovgivningen (NORMAL) er en norsk ruspolitisk organisasjon som arbeider for for legalisering av cannabis. Organisasjonen ble stiftet i 1995 og har kontoradresse i Oslo.

NORMAL ønsker å være en samlende organisasjon for alle som ønsker legalisering og regulering eller avkriminalisering av cannabis, dette være seg av samfunnsmessige, medisinske eller andre årsaker. NORMAL arbeider for at man skal slutte å straffeforfølge brukere av cannabis, og at det skal bli lovlig å benytte planten til rekreasjonell bruk, som medisin og dyrke den for industrielle formål. 

Organisasjonen har siden 2013 ønsket å delta som en seriøs ruspolitisk aktør, og er blant annet medlem i Fagrådet – Rusfeltets hovedorganisasjon. NORMAL ønsker «en legalisering med en streng regulering, hvor staten står for alt fra produksjon til regulert salg fra offentlige utsalgssteder» og «en ordning lignende den norske vinmonopolordningen, hvor en har regulerte salgstider og aldersgrenser». Organisasjonen mener at cannabisbrukere har krav på å slippe å kriminaliseres og at de som får problemer med cannabis har krav på frivillig hjelp. 

Organisasjonen ble stiftet i 1995, og har hovedsete i Skippergata 14 i Oslo.

NORMAL grunnla den årlige marihuanamarsjen, en demonstrasjon for legalisering, men er ikke lenger arrangør. Organisasjonen er utgiver av bladet På Høy Tid, som har gått fra å være et papirmagasin med fokus på cannabiskultur og politikk til å bli en mer politisk blogg. 

Organisasjonen har lokallag i Bergen, Trøndelag og Tromsø og er assosiert med den amerikanske organisasjonen NORML.

Referanser

Eksterne lenker 
 
 

Norske politiske organisasjoner
Cannabisaktivisme
Narkotikapolitikk
Etableringer i 1995
På Høy Tid

På Høy Tid er et tidsskrift for nordisk cannabiskultur, og som har blitt gitt ut av Norsk organisasjon for reform av marihuanalovgivningen (Normal). Foruten å være et medlemsblad for utgiver har det blitt solgt i et utvalg butikker i Norge, Sverige og Danmark samt av gateselgere i Norge. I senere år har bladet gått fra å være et magasin for cannabiskultur og politikk til å bli en blogg med et mer politisk fokus.

Eksterne lenker 
 På Høy Tid (cannabispolitisk blogg)

Norske tidsskrifter
Cannabisaktivisme
Narkotikapolitikk
NORML

National Organization for the Reform of Marijuana Laws (NORML) er en organisasjon som ble startet i USA i 1970. Organisasjonen har som mål å legalisere cannabis.  NORML sørget raskt for avkriminalisering av mindre mengder cannabis i elleve stater, og betydelig lavere straffer i alle de andre. Siden har NORML fortsatt arbeidet også på internasjonalt plan. 

The NORML Foundation, som ble stiftet i 1997, sponser annonsekampanjer som skal opplyse om cannabis. De yter også juridisk hjelp, foretar undersøkelser og forsker på cannabis.

Den norske organisasjonen NORMAL er en av fire undergrupper av NORML.

Eksterne lenker 
 http://www.norml.org

Politiske organisasjoner
Etableringer i 1970
Cannabisaktivisme
Gapøya

Gapøya er ei øy i Kvæfjord kommune i Troms og Finnmark med et areal på ca. 4,5 km². Øya ligger mellom Godfjorden og Kvæfjorden. Godfjorden ble overført til Sortland kommune i Nordland 1. januar 2000, men Gapøya ble værende igjen i Kvæfjord. Høyeste punkt på Gapøya er 270 moh.

Sørenden av Gapøya var tidligere bebodd, men øya er nå fraflyttet. Nord for Gapøya ligger Gapøyholman; Storholmen og noen mindre holmer. Størstedelen av Gapøya er i dag vernet som naturreservat, under navnet Gapøya naturreservat. Gapøyholman er også vernet. På Gapøyholman er det forbudt å gå i land mellom 1. mai og 15. juli. 

Det finnes spor etter eldre bosetting i den småkuperte sørenden av øya. Utmarka med lyngheier og myrer dekker størstedelen av øya som for det meste består av en kolle med svaberg rundt.

I liene på de lavere partier på Gapøya vokser bjørkeskog som overveiende er småvokst, den har fra lav til middels bonitet. På toppen av øya og i deler av de lavere partier dominerer lyngmarka.

Området er næringsfattig. Utenfor lokaliteten i sør finnes i tilknytning til strendene dunhavre, strandreddik, skjørbuksurt og strandrug. Der er hundekjeks totalt dominerende på gammel dyrket mark. Kulturlandskapet er sterkt preget av at landbruksdriften har opphørt. Med mindre denne tas opp igjen - helst med beitende husdyr, noe som kanskje er lite sannsynlig, ligger det ikke til rette for noen høyning av lokalitetens verdi innenfor denne kartleggingsmetoden.

Historikk 
Funn tilsier at Gapøya har vært bebodd siden steinalderen. På øya er det registrert funn av gravhauger fra jernalderen og en gårdshaug fra middelalderen. Viktigste næringsvei oppgjennom tidene har vært jordbruk og fiske. Det har også vært drevet med handel, post og fiskemottak. I 1934 ble det bygd kai til lokalbåttrafikk og fiskemottak.

Folketall 

Folketallet på øya hadde en topp rundt år 1900, og fra og med 1940-tallet sank folketallet jevnt, frem til de siste flyttet i 1971.

Strøm på Gapøya 
Kvæfjord El-verk tok opp et lån i Norges kommunalbank på 75 000 norske kroner, og gjorde det dermed mulig å få elektrisk strøm til Gapøya. Øya fikk strøm i 1960 gjennom en over fire kilometer lang sjøkabel for 22 kV høyspent. Kabelen strakte seg mellom Røkenes og Gapøya. Å legge kabelen fra Myrland eller Finnsæter ville vært kortere, men på grunn av sildefiske var det fare for at garn skulle huke seg fast i kabelen og dermed ødelegge den. I 1994 røk kabelen, og Gapøya fikk ikke tilbake strømmen etter det, siden øya ikke hadde noen fastboende. Transformatoren, strømledningene og de fleste stolpene er tatt ned.

Bruk idag 
Gapøya er ikke bebodd – de siste flyttet i 1971. Det er åtte eiendommer på øya med påstående bygninger, de fleste fra sent på 1800-tallet. I tillegg står det en bygning som ble brukt som forsamlingshus og skole for øyas innbyggere. Totalt står det 25 bygninger på øya, inkludert naust, fjøser og bygningen som tidligere ble brukt som butikk. Eiendommene brukes nå som fritidseiendommer for grunneierne og deres familier.

Referanser

Eksterne lenker 
 Hjemmesiden til Gapøya

Øyer i Kvæfjord
Tidligere bosetninger i Troms og Finnmark
Bosetninger i Kvæfjord
Velvet Revolver

Velvet Revolver er et amerikansk rockeband som ble startet i 2002. Bandet består av de tidligere Guns N' Roses-medlemmene Slash (gitar), Duff McKagan (bass) og Matt Sorum (trommer), tidligere Stone Temple Pilots-vokalist Scott Weiland samt gitarist Dave Kushner. Bandet har så langt gitt ut to album; Contraband (2004) og Libertad (2007).

Velvet Revolver spilte på Øyafestivalen i 2004. De var også bekreftet til Quartfestivalen 2007, men avlyste både Quart og deler av Europaturnèen 2007 på grunn av promotering av albumet Libertad i USA.
Scott Weiland forlot gruppen våren 2008, og ingen erstatter er klar. Siden den gang har gruppen vært inaktivt.

Medlemmer 
 Slash (1. gitar)
 Dave Kushner (2. gitar)
 Duff McKagan (bassist + korende vokal)
 Matt Sorum (trommer)

Diskografi 
 Contraband (2004)
 Melody and the Tyranny EP (2007)
 Libertad (2007)

Bilde

Eksterne lenker 
 
 
 

Rockegrupper fra USA
Supergrupper
Band etablert i 2003
Stø

Se også Båtstø (båt).

Stø er et fiskevær i Øksnes kommune, på nordspissen av Langøya i Nordland. Stø har et aktivt næringsliv med fiskemottak, butikk, kafé og restaurant på stedet. Om sommeren er turismen blomstrende med bl.a. hvalsafari og sel- og fuglesafarier.

Geografi
Topografien på Stø er kupert og kollete. På sørsida ligger Geitberget, 313 moh. På vestsida ligger den populære badestranda, Skipssanden.

Eksterne lenker
 Stø på Kuling.net

Bosetninger i Øksnes
Fiskevær i Nordland
Palais Holnstein

Palais Holnstein er et palé i rokokkostil i München, bygget mellom 1733 og 1737 av François de Cuvilliés for Sophie Caroline von Ingelheim, grevinne Holnstein, elskerinnen til kurfyrst Karl Albrecht av Bayern (den senere keiser Karl VII). Det er et av Münchens fineste bevarte adelspaléer.

Siden 1818 har paléet vært residens for erkebiskopene av München og Freising. En av de mest berømte beboere var pave Benedikt XVI, da den daværende kardinal Ratzinger var erkebiskop av München og Freising fra 1977 til 1982. Benedikt XVI var gjest hos erkebiskop Friedrich Wetter i Palais Holnstein i september 2006.

Paléet ligger i Kardinal-Faulhaber-Straße 7 i den nordlige delen av Münchens gamleby.

Eksterne lenker
 https://web.archive.org/web/20070927194715/http://www.jc-r.net/muenchen/holnstein.html

Kultur i München
Byggverk i München